**Beretning for Dansk Aktionærforening lokalforening Nordsjælland 2022-2023**

Her i foråret 2023 har vi helt glemt, at corona-nedlukninger også i 2022 har været en udfordring. Heldigvis er vi nu nået så langt, at myndighederne ikke længere kalder corona /covid-19 for en samfundskritisk sygdom. Vi håber, nedlukninger fra nu af vil være historie..

Vi må desværre konstatere, at medlemmerne stadig er meget præget af nedlukningerne, og de arrangementer, vi udbyder, får væsentlig færre og senere tilmeldinger, end det vi så før coronaen. Aktionærforeningens årlige rundspørge viser, at 79% har haft tab i 2022. Vi forsøger i Nordsjælland at hjælpe med arrangementer, som har fokus på at øve selvkritik og forbedre egen performance. De sene tilmeldinger har heldigvis ikke været et problem (endnu), men der er andre lokalforeninger, som har været nødt til at aflyse arrangementer på grund af for lille tilslutning. **Bestyrelsen opfordrer medlemmerne til hurtig tilmelding til arrangementerne, så vi undgår aflysninger på grund af lille tilslutning**.

Årets arrangementer er faldet i vinteren 2022-2023, hvor der ikke har været corona mødebegrænsninger. Vi har forsøgt at bruge det indkøbte filmudstyr til at arrangere **hybridmøder** – møder hvor medlemmerne kan vælge mellem fysisk eller digital deltagelse – men har desværre haft nedbrud. Bestyrelsen mangler også kompetencer inden for håndtering af udstyr til digitale møder. Hvis der er medlemmer, som har lyst til at hjælpe med opsætning af digitalt udstyr, opfordrer bestyrelsen til, at I kontakter formanden på tlf 2213 1959.

I november afholdt Dansk Aktionærforening sin nye traditionelle InvestorUge, som har afløst de tidligere aktiemesser. I løbet af én uge forsøger aktionærforeningen at afholde så mange møder som muligt for at skabe opmærksomhed om foreningen. DAF Nordsjælland var med for første gang. Vi havde et **møde d. 14.11. med forvalter Per Juul fra Juul Value Invest**. Mødet var planlagt som hybridmøde med 35 fysiske deltagere og 100 digitale deltagere. Til stor ærgrelse for bestyrelsen fik vi teknisk nedbrud og måtte aflyse den digitale del af mødet. Bestyrelsen noterer, at Per Juuls orientering om, hvordan man øver selvkritik efter dårlige afkast, var et tilløbsstykke. Vi har et nyt møde under planlægning med investor Ulrik Dall, som netop har udgivet bogen Hjælp – mine aktier falder.

I december besøgte vi MidCap-selskabet **tanksskibsrederiet TORM d. 21.12**. Rederiet har givet investorerne 200% i afkast i 2022, men i det stærkt tabsgivende år 2022 var der mærkeligt nok – og desværre - kun en mindre interesse for at høre CEO Jacob Meldgaard og CFO Kim Balle levende fortælle om markedet og mulighederne i produkttank. Vi forsøgte at udbyde pladser til Unge Aktionærer, men der var ikke rigtig interesse, så det vil vi nok ikke prøve en anden gang. 35 meget tilfredse aktionærer deltog.

Det nye år startede med vores traditionelle **nytårskur d. 05.01. med Peter Jeppesen fra Aktier-og-Investering.dk**. Der var god tilslutning med 60 deltagere, men også god plads til mange flere deltagere. Peter analyserede markedsudviklingen og gav en prognose for aktieåret 2023. Peters prognoser plejer at være irriterende præcise – og mon ikke det også bliver tilfældet igen i 2023.

Næste møde var igen et virksomhedsbesøg, og igen et møde med et MidCap-selskab. Vi besøgte **d. 20.03. Brdr. Hartmann med CFO Flemming Steen** som en medrivende foredragsholder. Der deltog 14 af den 18 tilmeldte, og spørgelysten stod mål med det, man kunne forvente fra 50 deltagere.

Årets **generalforsamling d. 29.03. efterfølges af et hvervemøde til aktieklubber**. Der er rigtig mange medlemmer, som sidder og føler sig alene og mangler nogen at diskutere muligheder med. Det behov forsøger vi at dække i vores aktieklubber. De medlemmer, som har lyst, kan få rigtig meget ud af klubberne, og vi håber, medlemmerne tør tage udfordringen op.

I 2022 blev DAF Nordsjælland godkendt som forening, der gratis kan låne lokaler i Rudersdal kommune. Vi er klar til at indsende lignende ansøgninger i andre nordsjællandske kommuner. Vi mangler ildsjæle, som har lyst til at udfordre sig selv i bestyrelsen og i aktionærforeningen, hvor de mange udvalg er afhængige af ildsjæle med lyst til at lære og lære fra sig. Er Du interesseret, kan Du kontakte formanden i DAF Nordsjælland eller sekretariatet på daf@shareholders.dk for spørgsmål. Men Du er også meget velkommen til at kontakte formanden med ideer og forslag og ris og ros.